মারিকা লুকাস রাইনেফেল্ড

মারিকা লুকাস রাইনেফেল্ড (জন্ম ২০ এপ্রিল ১৯৯১) একজন ওলন্দাজ লেখিকা। তিনি তার প্রথম উপন্যাস দ্য ডিসকমফোর্ট অব ইভনিং-এর জন্য এই বইয়ের অনুবাদক মিশেল হাচিসনের সাথে যৌথভাবে ২০২০ সালের আন্তর্জাতিক বুকার পুরস্কার অর্জন করেন। রাইনেফেল্ড প্রথম ওলন্দাজ সাহিত্যিক হিসেবে এই পুরস্কার অর্জন করেছেন, এবং হ্যারি মুলিশ (২০০৭ সালে সংক্ষিপ্ত তালিকায় অন্তর্ভুক্ত) ও টমি ভিয়েরিঙ্গার (২০১৯ সালে দীর্ঘ তালিকায় অন্তর্ভুক্ত) পর তৃতীয় ওলন্দাজ সাহিত্যিক হিসেবে এই পুরস্কারের মনোনয়ন পান।

জীবনী
রাইনেফেল্ড নেদারল্যান্ডসের উত্তর ব্রাবান্টের একটি খামারে এক সংস্কারপন্থী পরিবারে বেড়ে ওঠেন। রাইনেফেল্ডের যখন তিন বছর বয়স তখন তার ভাই মারা যান। তিনি বলেন তার প্রথম উপন্যাস যেটি ইংরেজি ভাষায় দ্য ডিসকমফোর্ট অব ইভনিং নামে অনূদিত হয়েছে তা মূলত তার ভাইয়ের মৃত্যু হতে অনুপ্রাণিত। রাইনেফেল্ডের বইটি লিখতে ছয় বছর সময় লাগে।

রাইনেফেল্ড বলেন প্রাথমিক বিদ্যালয়ে থাকাকালীন জে. কে. রাউলিং-এর হ্যারি পটার অ্যান্ড দ্য ফিলোসফার্স স্টোন বইটি পড়ার পর থেকে তার লেখার প্রতি আগ্রহ জন্মে। বইটি তিনি স্থানীয় গ্রন্থাগার থেকে ধারে নিয়েছিলেন। সংস্কারপন্থী লোকাচারে জাদুবিদ্যা নিষিদ্ধ হওয়ায় রাইনেফেল্ড পুরো বইটি তার কম্পিউটারে অনুলিপি করে রাখেন, যাতে তিনি বইটি ফেরত দেওয়ার পরও পুনরায় পড়তে পারেন।

সাহিত্যকর্ম
কবিতা
 কালফসভ্লিয়েস (Kalfsvlies), ২০১৫ (ইংরেজি: Calf's caul, অনুবাদক সারা টিমার হার্ভি এবং ২০১৭ সালে আসিমপ্টোট পত্রিকার 'ক্লোজ অ্যাপ্রোক্সিমেশন্স' অনুবাদ প্রতিযোগিতার সংক্ষিপ্ত তালিকায় অন্তর্ভুক্ত হয়েছিল)।
 ফান্টুম্মেরি (Fantoommerrie), ২০১৯ (ইংরেজি: Phantom Mare)

উপন্যাস
 দে আভোনৎ ইস অঙ্গেমাক (De avond is ongemak), ইংরেজি ভাষায় দ্য ডিসকমফোর্ট অব ইভনিং (The Discomfort of Evening) নামে প্রকাশিত, অনুবাদক মিশেল হাচিসন (ফেবার অ্যান্ড ফেবার) .

পুরস্কার
 মিশেল হাচিসনের অনুবাদে দ্য ডিসকমফোর্ট অব ইভনিং উপন্যাসের জন্য ২০২০ সালের এপ্রিল মাসে আন্তর্জাতিক বুকার পুরস্কারের সংক্ষিপ্ত তালিকায় অন্তর্ভুক্ত হয়, এবং ২০২০ সালের আগস্ট মাসে হাচিসনের সাথে যৌথভাবে বিজয়ী ঘোষিত হন।
 দে আভোনৎ ইস অঙ্গেমাক উপন্যাসের জন্য ২০১৯ সালে সেরা প্রথম উপন্যাস শাখায় এএনভি ডেবুতান্তেনপ্রিস অর্জন করেন।
 কালফসভ্লিয়েস কবিতার জন্য ২০১৫ সালে সেরা ওলন্দাজ ভাষার প্রথম কবিতা শাখায় সি. বুডিং পুরস্কার অর্জন করেন।

তথ্যসূত্র

বহিঃসংযোগ

বিষয়শ্রেণী:১৯৯১-এ জন্ম
বিষয়শ্রেণী:জীবিত ব্যক্তি
বিষয়শ্রেণী:২১শ শতাব্দীর ওলন্দাজ ঔপন্যাসিক
বিষয়শ্রেণী:২১শ শতাব্দীর ওলন্দাজ কবি
বিষয়শ্রেণী:ওলন্দাজ মহিলা ঔপন্যাসিক
বিষয়শ্রেণী:ওলন্দাজ মহিলা কবি
বিষয়শ্রেণী:ভেরকেন্ডামের ব্যক্তি
বিষয়শ্রেণী:ম্যান বুকার আন্তর্জাতিক পুরস্কার বিজয়ী